แนะซื้อ 5 หุ้นรับผลดีแผนกระตุ้นศก.จับตาประชุมกนง.บ่ายนี้ชี้ชะตา SET
SET เช้านี้ปรับขึ้นจำกัดจากแรงกดดันขาย ADVANC-INTUCH ขณะที่ตลาดต่างประเทศส่วนใหญ่เป็นบวก ทิศทางช่วงบ่ายรอผลประชุมกนง.เชื่อคงอัตราดอกเบี้ย โดยมีแนวต้าน 1,380 จุด แนวรับ 1,370 และ 1,360 จุด
16 ก.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (16 ก.ย.) บวกจำกัด เนื่องจากมีแรงขายจากหุ้น ADVANC-INTUCH หลังครม.มีมติเห็นชอบให้ TOT ดำเนินการตามคำสั่งศาลฎีกาแผนกผู้ดำรงตำแหน่งทางการเมือง และคำวินิจฉัยของ ป.ป.ช.ที่ให้ ADVANC ต้องจ่ายเงินชดเชยให้กับ TOT จากกรณีที่ที่ได้มีการแก้ไขสัญญาต่างๆ ส่วนตลาดหุ้นต่างประเทศส่วนใหญ่เคลื่อนไหวอยู่ในแดนบวก
นักวิเคราะห์คาดช่วงบ่ายรอผลการประชุมคณะกรรมการนโยบายการเงิน (กนง.) ซึ่งตลาดเชื่อว่าน่าจะคงดอกเบี้ย ขณะที่ แนะนำหุ้น เช่น CK-TCAP-INTUCH-ADVANC และ BLA โดยมีแนวต้าน 1,380 จุด แนวรับ 1,370 และ 1,360 จุด
 
นายเทิดศักดิ์ ทวีธีระธรรม ผู้ช่วยกรรมการผู้อำนวยการ บล.เอเซีย พลัส เปิดเผยถึงตลาดหุ้นไทยเช้านี้บวกจำกัด เนื่องจากมีกดดันกลุ่มสื่อสาร ADVANC-INTUCH ที่มีประเด็นการฟ้องร้องเข้ามาเป็นปัจจัยลบ ส่วนของตลาดต่างประเทศเช้านี้ส่วนใหญ่เคลื่อนไหวในแดนบวก น่าจะส่งผลดีต่อดัชนีหุ้นไทย แต่ถูกกดันจากประเด็นดังกล่าวทำให้อาการบวกจึงอยู่ในกรอบจำกัด
แนวโน้มการลงทุนบ่ายนี้ รอผลการประชุมคณะกรรมการนโยบายการเงิน (กนง.) ซึ่งตลาดฯเชื่อว่าน่าจะคงดอกเบี้ยที่ 1.5% สำหรับกลยุทธ์ช่วงนี้แนะให้หาหุ้นที่ได้รับประโยชน์จากแผนกระตุ้นเศรษฐกิจของรัฐบาล เช่น CK-TCAP-INTUCH โดยมีแนวต้าน 1,380 จุด แนวรับ 1,370 และ 1,360 จุด
 
บล.ธนชาต ระบุในบทวิเคราะห์ (16 ก.ย.) ว่า ราคาหุ้น ADVANC ปรับลดลงแรง หลังครม.มีมติเห็นชอบให้ TOT ดำเนินการตามคำสั่งศาลฎีกาแผนกผู้ดำรงตำแหน่งทางการเมือง และคำวินิจฉัยของ ป.ป.ช.ที่ให้ ADVANC ต้องจ่ายเงินชดเชยให้กับ TOT จากกรณีที่ที่ได้มีการแก้ไขสัญญาต่างๆ ที่เอื้อประโยชน์ต่อ ADVANC ซึ่งแบ่งเป็น 2 กรณี ได้แก่:
1. การแก้ไขส่วนแบ่งรายได้สัมปทาน 2G เป็น 20% ตลอดอายุสัญญา จากเดิม 25-30% ทำให้ TOT สูญเสียรายได้ 3.6 หมื่นล้านบาท (5% ของ Market Cap) ซึ่งประเด็นนี้ ADVANC ได้เปิดตัวแพคเกจแบบเติมเงินเพื่อรุกเข้าสู่ตลาดระดับล่างมาขึ้น ทำให้ TOT ได้รับรายได้รวมมากกว่าเดิม และเป็นความผิดของ TOT เองที่ไม่ส่งสัญญาที่แก้ไขให้ ครม.อนุมัติ ขณะที่ ADVANC เคารพในสัญญาที่ได้รับความเห็นชอบจาก TOT
2. การลดภาษีสรรพสามติ 10% จากส่วนแบ่งรายได้ ซึ่ง TOT เรียกร้องว่าเกิดการสูญเสียรายได้อีก 7.2 หมื่นล้านบาท (10% ของ Market Cap) ทั้งนี้ภาษีที่ลดนี้ไม่ได้ใช้เฉพาะแต่ ADVANC แต่ใช้ทั้งอุตสาหกรรม ทั้ง DTAC และ TRUE เช่นเดียวกัน และ Operators ทั้ง 3 ราย ได้ส่งส่วนแบ่งรายได้ทั้งหมดให้แก่ TOT และ CAT ซึ่งเป็นผู้จ่ายภาษีสรรพสามติให้กับกระทรวงการคลัง
โดยมองแรงขาย ADVANC-INTUCH จากประเด็นข่าวนี้มากเกินไป และด้วย Dividend Yield สูง 5.4-6% ปีนี้ รวมไปถึงเป็นผู้ได้รับประโยชน์จากการประมูล 4G ทำให้แนะนำ “ซื้อ” ทั้ง ADVANC-INTUCH ด้วยเป้าหมายพื้นฐาน 275 และ 95 บาท ตามลำดับ
ขณะที่ คาดว่า กนง.มีแนวโน้มคงดอกเบี้ยที่ 1.50% วันนี้ รอผลจากการใช้นโยบายการคลังกระตุ้นเศรษฐกิจไปก่อน และด้วยแนวโน้ม Fed ขึ้นดอกเบี้ยภายในปีนี้ ทำให้ Downside Risk ของดอกเบี้ยจำกัด และแนะนำ “ซื้อ” BLA ด้วยเป้าหมายพื้นฐานที่ 60 บาท และระยะสั้นที่ 53.75 บาท ด้วยปัจจัยสนับสนุนจาก 1) ผลการดำเนินงานผ่านจุดต่ำสุดในปี 2558 จากการตั้งสำรองพิเศษไปแล้ว
2) กำไรเติบโตสูง 44-56% ในปี 2558-59 จากฐานต่ำในปีก่อน และ PE จะปรับลดลงเหลือ 12.2 เท่า ในปีหน้าเท่านั้น 3) BLA จะเป็นผู้ได้รับประโยชน์จากอัตราดอกเบี้ยขาขึ้น เนื่องจากต้นทุนการเงินส่วนใหญ่เป็นต้นทุนระยะยาว ขณะที่สามารถหาอัตราผลตอบแทนจากการลงทุนสูงขึ้น
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 1,552.76 ล้านบาท ปิดที่ 5.80 บาท เพิ่มขึ้น 0.10 บาท
ADVANC มูลค่าการซื้อขาย 1,551.48 ล้านบาท ปิดที่ 234.00 บาท ลดลง 6.00 บาท
INTUCH มูลค่าการซื้อขาย 1,203.72 ล้านบาท ปิดที่ 75.25 บาท ลดลง 2.00 บาท
PTT มูลค่าการซื้อขาย 650.61 ล้านบาท ปิดที่ 250.00 บาท เพิ่มขึ้น 3.00 บาท
TRUE มูลค่าการซื้อขาย 629.58 ล้านบาท ปิดที่ 9.90 บาท ไม่เปลี่ยนแปลง
 
ที่มา: สำนักข่าวอินโฟเควสท์